
EGYÜTTMŰKÖDÉSI KERETSZERZŐDÉS

Településfejlesztési programok előkészítésére
amelyet kötöttek egyrészről

Martfű Város Önkormányzata (5435 Martfű, Szent István tér 1. törzsszám: …….; adószám: ………..), képviselő: Dr Papp Antal polgármester, mint önkormányzat (továbbiakban: Önkormányzat),
másrészről a Tiszakürti Szociális Szövetkezet (székhely: 5471, Tiszakürt, Táncsics út 1., cégjegyzék szám: 16-02-001904) képviselő: Sánta Dezső szövetkezeti elnök, mint partner (továbbiakban:  Szövetkezet) között az alulírott helyen és napon, az alábbi feltételekkel:
A szerződés tárgya és céljai

1. Szerződő felek kijelentik, hogy az alább felsorolt beruházások megvalósítása érdekében a Szövetkezet célkitűzéseinek és az Önkormányzat fejlesztési céljainak figyelembe vételével együttműködnek. 
1. 500 kW óra éves teljesítményű naperőmű létesítése és üzemeltetése Martfű város közigazgatási területén.

2. 580 kW óra teljesítményű semi-aerob rendszerű svájci technológiájú biogáz üzem létesítése Martfű közigazgatási területén. 

3. 10.000 négyzetméter alapterületű üvegház létesítése Martfű közigazgatási területén zöldség és dísznövény termesztése céljából.

Ezen fejlesztési elképzelések gyakorlati megvalósítása céljából az Önkormányzat és a Szövetkezet közös projektfejlesztő tevékenységet folytatnak, elsősorban Európai uniós és hazai pályázatok forrásainak igénybe vételével.
2. A Szerződő Felek az 1. pontban rögzített közös célkitűzések érdekében tartós együttműködésre törekednek, megfelelően figyelembe véve a közreműködők feladatait és felelősségét, intézményi rendszereit, valamint működési kereteit.

3. A Szerződő Felek saját belső eljárási szabályaikkal összhangban törekednek arra, hogy a szerződésben foglaltak végrehajtásához szükséges határozatokat meghozzák. 
4. Szerződő felek rögzítik, hogy az 1. pontban foglalt fejlesztések megvalósítására a konkrét célok és források ismeretében külön megállapodást kötnek.

5. A Szerződő Felek között egyedi megállapodás csak a vonatkozó jogszabályi keretekre – így különösen a közbeszerzések szabályaira – figyelemmel jöhet létre. Az egyedi megállapodásnak legalább az alábbiakra kell kiterjednie:

a) az adott projekt átfogó meghatározása; 

b) az elvégzendő résztevékenységek mértéke és formája;

c) a feladatteljesítés időpontja és időtartama;  

d) egységes szerkezetbe foglalt megbízói elvárások és követelmények;

e) munkaterv;

f)    a felek szerepe és pénzügyi kötelezettségeik (többek között az ellenszolgáltatás formája és nagysága);

g) a szellemi tulajdonjogokkal kapcsolatos szabályok, a tulajdonjoggal kapcsolatos szabályok, a végrehajtási elvek.
Az együttműködés területei

6. A Szerződő Felek az alábbi együttműködési területeket határozzák meg:

a) pályázati vagy befektetői források, felkutatása,

b) közös pályázatok benyújtása,
c) a projektek megvalósításához szükséges önkormányzati tulajdonban álló ingatlanok térítésmentes rendelkezésre bocsátásának megvizsgálása,
d) a projektek kapcsán helyi munkaerő foglalkoztatása,
e) a projekfenntartás, működtetés forrásigényének biztosítása, szerződő felek közötti megosztása, felelősségi rendjének meghatározása.
Végrehajtás

7. E megállapodás végrehajtása érdekében a Szerződő Felek jogi eszközeik és eljárási rendjük alapján, illetve azoknak megfelelően törekednek arra, hogy az együttműködés 1. pontban meghatározott célok eléréséhez szükséges döntéseket és intézkedéseket meghozzák. 

8. A Szerződő Felek egyetértenek, hogy igénybe veszik a másik fél szakértelmét és képességeit, amikor az együttműködés céljainak megvalósításához döntés-előkészítésre, illetve konkrét végrehajtói intézkedésekre van szükség, valamint segítséget nyújtanak egymásnak az egyedi szakértelmébe tartozó területeken is. Ezen túlmenően a Szerződő Felek saját költségükre külső szaktanácsadók segítségét is igénybe vehetik. A közreműködésre feljogosított személy vagy személyek munkájáért az igénybevevő Szerződő Fél felel.  

Konzultáció és tájékoztatás

9. A Szerződő Felek az együttműködés teljes időtartama alatt rendszeresen konzultálnak egymással annak érdekében, hogy tevékenységeiket a legteljesebb mértékben összehangolják. A Szerződő Felek kölcsönösen tájékoztatják egymást a saját döntéshozatali eljárásuk hatálya alá tartozó, az együttműködési területekhez tartozó minden olyan kezdeményezésről, amely a másik fél érdeklődésére tarthat számot. 

10. A Szerződő Felek egyetértenek abban, hogy a konkrét feladatvégzés, illetve a résztevékenységek ellátása során egymással folyamatosan egyeztetnek, saját eljárási szabályaiknak megfelelően kicserélnek a rendelkezésükre álló minden olyan információt, amely e megállapodás végrehajtásához szükséges lehet.

11. A Szerződő Felek egyetértenek abban, hogy az együttműködés során egymással szemben felelősséget vállalnak saját munkájukért, ám nem terheli őket felelősség a Harmadik Féltől begyűjtött vagy megszerzett adatok, ismeretek és információk tartalmi helyességéért és teljességéért.

12. A Szerződő Felek tudomásul veszik, hogy a jelen Szerződés minden egyes vonatkozásában, valamint a velük vagy a szolgáltatásokkal kapcsolatos bármely írásos vagy szóbeli adat, és információ tekintetében a Szerződő Feleket az együttműködés teljes időtartama alatt - és az azt követő törvényesen szabályozott időtartam alatt - az üzleti titoktartás kötelezettsége terheli. Eltérő értelmű rendelkezés hiányában a Szerződő Felek saját alkalmazottaikon, illetve a szóban forgó információk kezelésére hivatalosan felhatalmazott személyeken kívül senki számára nem adhatják tovább az e megállapodással kapcsolatban megszerzett, előállított és kicserélt információkat, és azokat nem használják fel kereskedelmi célokra. A konkrét ügyekkel és azok bonyolításával kapcsolatban harmadik személynek adatot, információt vagy tájékoztatást a Szerződő Felek csak a másik fél előzetes írásbeli hozzájárulása alapján adhatnak ki.

13. A Szövetkezet tudomásul veszi, hogy az információs önrendelkezési jogról és az információszabadságról szóló 2011. évi CXII. törvény alapján az Önkormányzat honlapján minden nyilvános elérési adata, valamint minden, közérdekű adatnak minősülő vele kapcsolatos információ – a törvényben meghatározott esetek szerinti módon és formában – nyilvánosságra kerüljön.    
14. A Szerződő Felek egyetértenek, hogy a jelen megállapodás nem jogosítja fel őket egymás képviseletére. Egymás képviseletét a Szerződő Felek csak külön meghatalmazás alapján láthatják el.

Az együttműködés képviselői

15. A szakmai együttműködés vezetője

a) az Önkormányzat részéről: Dr Papp Antal polgármester

b) a Szövetkezet részéről: Sánta Dezső elnök
Az együttműködés hatálybalépése, időtartama, módosítása és megszűnése

16. A jelen Szerződés a Szerződő Felek cégszerű aláírásával lép hatályba.

17. A Szerződő Felek megállapodnak, hogy a jelen Szerződés határozott időre szól. és a hatálybalépésétől számított három évig marad hatályban. A megállapodás időtartama újabb három évre meghosszabbodhat, ha Szerződő Felek a hároméves időtartam lejártát megelőzően legalább 30 nappal írásban azt meghosszabbítják.

18. A jelen Szerződés az egyik Szerződő Fél által a másik Szerződő Fél részére megküldött írásos felmondás kézhezvételétől számított hatvan nap elteltével szűnik meg.

19. A Szerződő Felek egyetértenek, hogy a jelen Szerződés a szerződési időtartam lejárta, illetve felmondás nélkül is megszűnik, ha bármelyik jogi személy megszűnik, kivéve, ha a megszűnő jogi személy jogutóddal rendelkezik.
20. E Szerződés felmondása vagy megszűnése nem érinti a Szerződő Felek között a 4. pontnak megfelelően megkötött egyedi megállapodások érvényességét, amelyek a végrehajtásukig, illetve felmondásukig korlátozás nélkül hatályban maradnak.

21. Jelen Szerződést az Önkormányzat jogosult azonnali hatállyal felmondani, ha a Szövetkeznek a megállapodás időtartama alatt bármilyen jogcímen 90 napnál régebben lejárt köztartozása keletkezik, és a köztartozás későbbi időben történő megfizetéséhez nem kap írásos hozzájárulást, csőd-, végelszámolási-, vagy felszámolási eljárás alá kerül, valamint jelen szerződésből eredő kötelezettségének írásbeli felszólítás ellenére, 30 napos határidő követően sem tesz eleget. 

22. Jelen Szerződés kizárólag a Szerződő Felek közötti írásos megállapodással módosítható.

23. A Szerződő Felek a jelen Szerződés aláírásával tudomásul veszik és elfogadják, hogy a Szerződés megszűnése esetén egymással szemben semmiféle igényt, követelést nem támaszthatnak, érvényesíthetnek. 

Vitás kérdések rendezése

24. A Szerződő Felek megállapodnak, hogy a jelen Szerződés értelmezésével, a teljesítéssel összefüggő vitás kérdéseket elsődlegesen tárgyalásos úton rendezik, továbbá kijelentik, hogy a jelen Szerződésben nem szabályozott kérdésekben a Polgári Törvénykönyv vonatkozó szabályai az irányadóak

25. Amennyiben a vitás kérdést nem sikerült megfelelően rendezni, jogvita esetére – a pertárgy értékétől függően – a Szerződő Felek kikötik a területileg illetékes rendes bíróság kizárólagos illetékességét.

Aláírás és hitelesség

Ez a Keretszerződés két-két eredeti példányban készült magyar nyelven, a szövegek mindegyike egyaránt hiteles.

Jelen Keretszerződéssel a Szerződő Felek, mint akaratukkal mindenben megegyezővel egyetértenek, és azt az áttanulmányozást, illetve a részletes értelmezést követően saját kezűleg négy példányban jóváhagyólag és cégszerűen aláírták.

Martfű, 2016. november 25.
..........................................

........................................

  Martfű Önkormányzata         
       Tiszakürti Szociális Szövetkezet

